
Furmintklónok aszúsodási hajlamának és fürttömöttségének vizsgálata

Kutatásomban a Tokaji borvidéken népszerű két, eltérő rothadási hajlamú furmintklón aszúsodási jellegzetességeit és fürttömöttségi paramétereit hasonlítottam össze két különböző termőhelyen.
A Tokaji borvidék világszerte az édes borairól, főként az aszúról ismert, azonban a fogyasztói preferenciák változásával az utóbbi időben itt is növekszik az igény a száraz borok iránt. A különféle jellegű borok készítéséhez azonban különböző fajták, illetve fajtán belül más és más klónok kínálnak optimális alapanyagot.
Az aszúsodási hajlandóságot az ültetvény elhelyezkedése (talaj, napsütés, csapadék, anemográfiai viszonyok), a művelésmód és a szőlő termésének anatómiai-fiziológiai jellegzetességei is befolyásolják. Ez utóbbiak közül a legfontosabb a bogyóhéj vastagsága és a fürtök tömöttsége.
A kutatásba a jól aszúsodó T.85 és a rothadásnak ellenállóbb T.8/7275 klónt voltam be. A mintagyűjtés helye a bodrogolaszi Pajzos-dűlő és a mádi Kővágó-dűlő volt. Mindkét területről klónonként 12-12 fürtöt vizsgáltam meg. A fürtöket egyesével lefotóztam, és megmértem a tömegüket (m). A fényképek alapján egy képfeldolgozó program segítségével meghatároztam a fürtök hosszúságát (l), szélességét (w), és sík vetületét (A). Az adatokból a szakirodalomból ismert három fürttömöttségi mutatót határoztam meg (m/l, m/A, l×w–A).
Megszámoltam, hogy a fürtök hány bogyót tartalmaznak. Ezeket négy csoportba soroltam (aszús, töppedt, ép, rossz), és kiszámoltam, hogy a két klón fürtjei milyen arányban tartalmazzák a különböző minőségű bogyókat.
A klónoknak a két dűlőben adatokat statisztikai módszerekkel összehasonlítottam (kétmintás, páratlan t-próba és korrelációs vizsgálat).
Az eredmények azt mutatták, hogy a T.85 fürtjei szignifikánsan több aszús és töppedt szemet tartalmaztak, mint a T.8/7275.
A két klón között a fürtméretben, -súlyban és -tömöttségben mutatkozó különbségek nem voltak szignifikánsak. A dűlőket összehasonlítva viszont elmondható, hogy a Pajzosban szignifikánsan nagyobb és nehezebb fürtök termettek, és itt mindkét klón fürtjei szignifikánsan tömöttebbek voltak, mint a Kővágóban.
A aszúsodási és a fürttömöttségi paraméterek között nem volt korreláció.
A kapott eredmények alapján elmondható, hogy a környezeti feltételek nagy jelentőséggel bírnak a fürtszerkezet kialakulásában, valamint hogy az aszúsodásban más tényezők fontosabb szerepet játszanak, mint a fürttömöttség.



